Lørenskog: Politiet markerer mulige funn på eiendom
Politiet har satt opp sperrebånd rundt eiendommen til ekteparet Hagen, naboeiendommen i Sloraveien 6 og helt ned til vannet. Politiet går manngard i rundt hele eiendommen og har på seg blå engangshansker. Politiet ville ikke ha fotografene tett på når de søkte på søndre del av eiendommen, som grenser til et lite skogholt. Politiet hadde satt opp flere gule tallskilt på bakken, som kan indikere interessante funn. Kriminalteknikeren tok også med seg et par brune papirposer, beslagsposer, fra stedet, noe som kan tyde på funn politiet vil undersøke nærmere.Tidligere kom en krimtekniker med en brun papirpose til en annen del av eiendommen, som kan være et funn. Det ble funnet i forbindelse med manngarden i skogsområdet. Politiet søkte i en haug ved gårdsplassen på eiendommen. Like før klokken 11 ankom politiet eiendommen med en kriminalteknikerbil og en sivil politibil. To kriminalteknikere og seks etterforskere er på stedet. Krimteknikerne har tatt bilder utover terrenget og opp mot Hagens bolig. Manngarden gjorde også søk nede ved vannet på sørsiden av eiendommen. Et par politifolk holder vakt på hver sin side av eiendommen mens søket pågår. VG har vært i kontakt med politiet, som opplyser at de ikke vil være tilgjengelige for kommentar.I en pressemelding torsdag opplyste Øst politidistrikt at de ville gjøre nye undersøkelser på eiendommen til ekteparet Hagen torsdag og fredag. Ifølge politiet er en av årsakene til at undersøkelsene blir gjort nettopp nå, at de har ventet med å gjøre disse søkene til snøen har smeltet. Torsdag pågikk søket i underkant av en time. Politihund ble brukt i søket, og et helikopter sirklet over området. Det så ikke ut til at politiet tok med seg noe fra eiendommen.– I forlengelsen av de utvendige undersøkelsene i Sloraveien, ber vi folk som ferdes i nærområdet om å være observante med tanke på gjenstander som måtte dukke opp nå som snøen er borte, skriver politiet. Det er nå drøye fem måneder siden Anne-Elisabeth Hagen (69) forsvant fra sitt hjem 31. oktober i fjor. Politiet melder torsdag at det ikke har vært ny kontakt med de antatte gjerningspersonene. Det har heller ikke kommet noe bevis for at Anne-Elisabeth er i live. Det er dermed over to måneder siden sist man hørte noe fra motparten. Den gang skisserte de en måte på å gi et livsbevis på. – Vi ble orientert av politiet at de ville gjøre disse undersøkelsene for noen dager siden og vi set positivt på at politiet bruker alle muligheter til kunne spore gjerningspersoner, sier bistandsadvokat Svein Holden til VG.
Fredag fortsatte politiet søk etter gjenstander og andre spor i jakten på hva som skjedde med Anne-Elisabeth Hagen (69) da hun forsvant i oktober i fjor.